ไฟไหม้กังหันลม RATCH ในออสเตรเลีย ทำโรงไฟฟ้า 12MW ชะงัก!
ไฟไหม้กังหันลมRATCHในออสเตรเลีย ทำโรงไฟฟ้า12MWชะงัก! จนท.เร่งหาสาเหตุ-ประเมินความเสียหายด่วน
14 พ.ย. 2561

บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH เปิดเผยว่า เกิดเหตุเพลิงไหม้ที่กังหันลมตัวที่ 1 ของโรงไฟฟ้าพลังงานลม Windy Hill ในรัฐควีนส์แลนด์ ประเทศออสเตรเลีย ซึ่งบริษัทลงทุนผ่านบริษัท Windy Hill windy Farm Pty Ltd (WHWF) บริษัทย่อยทางอ้อมที่บริษัทถือหุ้นผ่านบริษัท ราช-ออสเตรเลีย คอร์ปอเรชั่น ในสัดส่วน 100%
โดยเหตุการณ์ดังกล่าวเกิดขึ้นเมื่อวันที่ 13 พ.ย.61 เวลา 15.00 น.ตามเวลาท้องถิ่นและเพลิงสงบลงเมื่อเวลาประมาณ 17.00 น.ตามเวลาท้องถิ่นในวันเดียวกัน ขณะนี้โรงไฟฟ้าอยู่ระหว่างการระงับจ่ายไฟฟ้าเป็นการชั่วคราว และร่วมกับคู่สัญญาเดินเครื่องและบำรุงรักษาได้อยู่ระหว่างการตรวจสอบและวิเคราะห์สาเหตุของเพลิงไหม้ ซึ่งไม่ปรากฎความเสียหายที่กังหันลมตัวอื่น ๆ แต่อย่างใด
ทั้งนี้โรงไฟฟ้าดังกล่าวมีกำลังผลิตติดตั้งรวม 12 เมกกะวัตต์ ประกอบด้วยกังหันลมขนาด 600 กิโลวัตต์ จำนวน 20 ตัว ติดตั้งอยู่บนที่ราบสูง Atherton ซึ่งอยู่ทางตอนเหนือของรัฐควีนส์แลนด์ ในออสเตรเลีย
 
อนึ่งก่อนหน้านี้ เขื่อนเซเปียน-เซน้ำน้อยในสาธารณรัฐประชาธิปไตยประชาชนลาว (สปป.ลาว) เกิดเหตุสันเขื่อนดินย่อยส่วน D แตก เนื่องจากปริมาณน้ำมากเกินกำหนด หลังจากฝนตกหนักต่อเนื่อง ทำให้มวลน้ำราว 600 ล้านลูกบาศก์เมตรไหลเข้าท่วมบ้านเรือนในเมืองสะหนามไซ แขวงอัตตะปือ ของ สปป.ลาว เมื่อวันที่ 24 ก.ค.2561
สำหรับเขื่อนดินย่อยส่วน D เป็น 1 ใน 5 เขื่อนย่อยที่อยู่ล้อมรอบเขื่อนหลักที่ผลิตกระแสไฟฟ้าพลังน้ำ ซึ่งเหตุการณ์ดังกล่าวไม่กระทบกับเขื่อนหลัก และเชื่อว่าจะไม่มีผลต่อกำหนดการเริ่มจ่ายไฟฟ้าในเดือน ก.พ.62 โดยหลังจากนี้บริษัทที่รับเหมาก่อสร้างจะสร้างคันโดยรอบอีกชั้นหนึ่งเพื่อเสริมความแข็งแรงของเขื่อนย่อย
โดยโครงการโรงไฟฟ้าพลังน้ำ เซเปียน-เซน้ำน้อย เป็นการร่วมทุนระหว่างบริษัท RATCH ในสัดส่วน 25% SK Engineering &amp; Construction Company Limited สัดส่วน 26% Korea Western Power Company Limited สัดส่วน 25% และรัฐบาล สปป. ลาว 24%